### Beslutningstema

Det skal besluttes, om der skal indføres tilskud til pasning af egne børn i en forsøgsperiode.

### Historik

Børn- og Skoleudvalget behandlede den 8. september 2020 en sag om tilskud til pasning af egne børn med udgangspunkt i forældrehenvendelser.  Udvalget besluttede, at der ikke skulle gives tilskud til pasning af egne børn, da der ikke var budgetmæssige forudsætninger for dette.

### Sagsfremstilling

Da sagen sidst blev behandlet var der var mange tomme pladser i kommunens institutioner. Der var derfor ikke basis for at stille yderligere tilbud til rådighed. Situationen er i dag en anden, da de fleste institutioner nu er fyldt op. Det skyldes, at det er vanskeligt at rekruttere dagplejere. Derfor er der oprettet ekstra småbørnspladser i en del daginstitutioner, som forældre har fået tilbudt som alternativ til dagpleje.

Såvel dagpleje som småbørnsgrupper er således stort set fyldt op i centerbyerne. Tilskud til pasning af egne børn vurderes at kunne være et supplement til de pasningstilbud, der i forvejen gives i såvel kommunale tilbud som hos private børnepassere, i selvejende institutioner og i privatinstitutioner.

Ifølge lovgivningen på området kan kommunen beslutte, om man vil tilbyde forældre tilskud til pasning af børn fra 24 uger til skolealderen som alternativ til et dagtilbud. Tilskuddet kan kun gives til forældre uden arbejdsindtægt eller overførselsindkomst. Kommunen kan begrænse aldersgruppen, reducere tilskuddet og afkorte tilskudsperioden inden for de maksimumrammer, der er fastsat i loven. Tilskuddet kan gives for en periode på min. 8 uger og maks. 1 år.

Forsøgsordning for tilskud til pasning

I den kommunale dagpleje tilbyder Tønder Kommune pasning af børn fra 26 uger, som er den alder, der som minimum skal tilbydes pasning til af hensyn til opfyldelse af pasningsgarantien. Forvaltningen foreslår, at den nedre aldersgrænse for tilskud til egne børn ligeledes skal være 26 uger på trods af, at loven giver mulighed for at yde tilskud fra 24 uger.

Forvaltningen foreslår, at der indføres en forsøgsperiode på 2 år til pasning af egne børn i alderen 26 uger til barnet fylder 3 år. Det er til den aldersgruppe, der mangler pasningstilbud i øjeblikket. Ud fra en faglig vinkel vil det også være mest hensigtsmæssigt i denne aldersgruppe. Betydningen af barnets tætte relationer til en eller få voksne er størst i de første tre leveår, og stærke relationskompetencer er afgørende for barnets videre udvikling. Fra treårsalderen stiger behovet for sociale relationer med andre børn. Ligeledes viser forskning, at børn i udsatte positioner i særlig grad profiterer af et højkvalitets dagtilbud med uddannet personale.

I de tidligere henvendelser om tilskud til pasning af egne børn påpeger forældrene, at det vil give familierne større valgfrihed, fleksibilitet og sammenhæng i dagligdagen og være attraktivt for potentielle tilflyttere.

Afvisning af tilskud til pasning

Kommunen kan afvise at give tilskud til pasning af børn i familier, der modtager sociale foranstaltninger efter Servicelovens børnebestemmelser, og til børn, der modtager støtte efter Dagtilbudsloven. Børn, der passes hjemme, er omfattet af kommunens generelle forpligtelse til at føre tilsyn med de forhold, børn i kommunen lever under. Det er ikke defineret, hvordan dette tilsyn skal varetages.

Det er en forudsætning for at få tilskud, at forælderen kan tale dansk på 9. klasseniveau, medmindre vedkommende er EU/EØS borger. Børn, der ikke er i dagtilbud, skal sprogvurderes i 3-års alderen uanset deres sproglige baggrund. Hvis sprogvurderingen viser, at barnet har behov for sprogunderstøttende aktiviteter, kan denne gives i hjemmet, eller kommunen kan tilbyde en sprogstimuleringsplads i et dagtilbud. Kommunen kan standse børneydelsen, såfremt forældrene ikke samarbejder om barnets sprogstimulering.

### Økonomi

Tønder Kommune kan selv fastsætte tilskuddet til pasning af egen børn. Det må dog højst udgøre 85 % af billigste nettodriftsudgift (dagplejen). Forvaltningen foreslår, at beløbet fastsættes som samme beløb, som kommunen giver i tilskud til forældre, der benytter private pasningsordninger. Tilskud pr. barn vil således udgøre 6.195 kr. i 2023. Dette tilskudsbeløb svarer til 75 % af Tønder Kommunes udgift pr. barn til kommunal dagpleje.

De økonomiske konsekvenser ved indførelse af tilskud til pasning af egne børn er vanskelige at forudse. Dels fordi det er usikkert, hvor mange forældre, der vil benytte ordningen. Dels fordi det er usikkert, om forældrene under alle omstændigheder ville have passet barnet hjemme, eller om barnet bliver udmeldt af et dagtilbud i en periode.

I forsøgsperioden afholdes udgiften af budget til Dagtilbud fællesområde.

### Lovgrundlag

Dagtilbudsloven.

### Direktøren for Børn, Unge og Social indstiller,

at der fra 1. februar 2023 indføres en 2-årig forsøgsordning for tilskud til pasning af egne børn i alderen 26 uger til barnet fylder 3 år,

at tilskudsperioden kan være fra 8 uger til 1 år,

at tilskud pr. barn fastsættes til 6.195 kr. pr. md. i 2023, og

at indstillingen videresendes til Kommunalbestyrelsen.

Beslutning fra Børn- og Skoleudvalget, 6. december 2022, pkt. 3:
Indstillingen anbefales med den bemærkning, at ordningen evalueres efter det første år.

### Beslutning

Indstillingen godkendt.